SURSE Noi detalii despre planul lui Liviu Dragnea de a elimina funcționarii din procedura de avizare a OUG-urilor

Mai mulți miniștri și-au exprimat susținerea pentru planul lui Liviu Dragnea de a elimina structurile interne de avizare din ministere, au declarat surse din PSD pentru G4Media.ro. Între timp, în partid se vorbește tot mai apăsat despre noi presiuni ale lui Dragnea pentru o ordonanță de urgență pentru amnistie și grațiere, potrivit surselor citate.

(Foto: InquamPhotos)

Dacă planul lui Dragnea va fi dus la capăt, iar structurile interne ale ministerelor formate din funcționari publici vor fi desființate, OUG ar fi mai simplu de adoptat, căci ar dispărea rezistența acestor funcționari în fața unei inițiative ilegale sau neconstituționale, au mai spus pentru G4Media.ro surse din partid.

Și miniștrii de linie așteaptă abrogarea HG 561/2009 și înființarea unei noi structuri de avizare la Guvern, complet obedientă față de Dragnea, pentru a scăpa de povara avizării unor acte normative controversate. Mai mult, unii dintre miniștri iau în calcul detașarea la această structură a funcționarilor publici care li s-au împotrivit și le-au stricat calculele.

G4Media.ro a scris joi că liderul PSD își dorește modificarea radicală a Hotărârii de guvern 561 din 2009, care stabilește circuitul de inițiere, avizare și adoptare a oricărui act al guvernului. Practic, Dragnea vrea să scoată din circuit actualele aparate de lucru din ministere care au împiedicat deseori adoptarea unor acte ilegale sau prost făcute de miniștri. Aceste aparate ar urma să fie înlocuite de o structură nouă la guvern, care să răspundă comenzilor de partid, iar rolul miniștrilor va fi acela de a aviza pur politic inițiativele. Dragnea e exasperat de rezistența pe care încă o mai opun funcționarii publici onești din diferite ministere unor inițiative ilegale, prost făcute, care contravin legislației europene sau care pur și simplu sunt contrare intereselor României, așa cum sunt ele definite prin strategii naționale sau tratate internaționale ori bilaterale.